Bodil Nyboe Andersen

Bodil Nyboe Andersen (født 9. oktober 1940 på Frederiksberg) er bestyrelsesformand (præsident) for Dansk Røde Kors og tidligere direktør for Danmarks Nationalbank.

Bodil Nyboe Andersen var en overgang Danmarks eneste kvindelige bankdirektør og en af de første kvindelige centralbankdirektører i verden.

Opvækst og uddannelse 
Nyboe Andersen blev født på Frederiksberg som ældste barn af tidligere økonomiminister Poul Nyboe Andersen og lærer Ditte, født Raben. Hun voksede op på Krogerup Højskole i Humlebæk.

I 1966 fik hun Zeuthen-prisen for en artikel om den danske pengeefterspørgsel. Blev samme år cand.polit. fra Københavns Universitet, med det næsthøjeste gennemsnit under 1929-studieordningen, kun overgået af faderens rekord fra 1939.

Karriere 
Bodil Nyboe Andersen annoncerede i december 2004, at hun trak sig tilbage fra posten som nationalbankdirektør ved udgangen af oktober 2005. Hun blev efterfulgt af Nils Bernstein pr. 1. november 2005. Umiddelbart herefter tiltrådte hun som bestyrelsesformand (præsident) for Dansk Røde Kors.

Hæder og titler 
Hun blev i 1989 kåret til Årets Erhvervskvinde. I 1993 blev hun Ridder af Dannebrog og 27. august 2005 blev hun tildelt storkors af Dannebrogordenen. Hun er også blevet tildelt to udenlandske ordener: Finlands Løves ordens kommandørkors af 1. grad og den Franske Nationale Fortjenstordens kommandørkors.

I 2002 blev hun kåret til prisen som Årets leder, der uddeles af organisationen Lederne.

Privatliv 
Hun har tidligere været gift med Henning Holten men parret blev skilt i 1985. Sammen har de sønnerne Johan Holten, der er kunsthistoriker, samt Kasper Holten, som i 1999 i en alder af 26 år blev udnævnt til operachef på Det Kongelige Teater.

Tidslinje 

 1959 Student fra Rungsted Statsskole
 1966 Cand.polit. fra Københavns Universitet
 1966-68 Økonom i Økonomiministeriets økonomiske sekretariat
 1968-80 Lektor (fra 1971) på Økonomisk Institut på Københavns Universitet
 1981-90 Medlem af direktionen i Andelsbanken
 1990-91 Medlem af koncerndirektionen i Unidanmark og Unibank
 1991-95 Direktør i Danmarks Nationalbank
 1995-2005 Formand for direktionen i Danmarks Nationalbank

Bestyrelsesposter mv. 

 1972-1978 Dansk Udenrigspolitisk Institut
 1972-1980 Repræsentantskabet for SDS
 1972-1980 Egmont H. Petersens Kollegium
 1977-1980 SDS Egnsbestyrelse
 1977-1980 Konsistorium ved Københavns Universitet
 1978-1981 CERD (EF’s komite for forskning og udvikling)
 1983-1989 Nykredit
 1985-1990 Bankforeningen
 1987-1991 A/S Storebæltsforbindelsen
 1988-90 PBS
 1990-1994 EF’s Monetære Komité
 1995-1998 Det Europæiske Monetære Institut
 1994-2004 VELUX Fonden
 1995-2006 Formand, Danmarks Nationalbanks Jubilæumsfond
 1995- Det Udenrigspolitiske Selskab
 1995-2005 Direktør i Den Internationale Valutafond
 Deltager i Bilderberg konferencen i årene 1997, 2000 og 2001
 1998-2005 Det Generelle Råd i Den Europæiske Centralbank
 2001- Næstformand i Det Danske Filminstitut
 2005- Villum Kann Rasmussenfonden
 2005-2009 Bestyrelsesformand for Københavns Universitet
 2005- Bestyrelsesformand (Præsident) for Dansk Røde Kors
 2005- Næstformand i TrygVesta
 2006- Dagbladsnævnet
 2014- Bestyrelsesformand for Kirstein A/S

Økonomer fra Danmark
Bankdirektører fra Danmark
Nationalbankdirektører fra Danmark
Storkors af Dannebrog
Personer i Kraks Blå Bog
Medlemmer af Det Kongelige Akademi for de Skønne Kunster
Kvindelige ledere i Danmark
Personer fra Frederiksberg